ཆོས་དཀོན་མཆོག་

ཆོས་དཀོན་མཆོག་ 
ཆོས་ཞེས་པ་ནི། འཆོས་པའམ་བཅོས་པའི་དོན་སྟེ། དེ་ནི་རང་རྒྱུད་ལ་ཡོད་པའི་རྒྱུ་འདོད་ཆགས་དང་། ཞེ་སྡང་། གཏི་མུག་ལ་སོགས་པ་ཉོན་མོངས་པ་རྣམས་དམ་པའི་ཆོས་ཀྱིས་བཅོས་ནས་མེད་པར་བྱེད་པས་ན་ཆོས་ཞེས་རྗོད་བ་ཡིན། དེ་ལྟ་བུ་ཆོས་དཀོན་མཆོག་ཅེས་བྲལ་བའི་ཡོན་ཏན་དང༌། རྟོགས་པའི་ཡོན་ཏན་དེ་དག་གོང་དུ་བརྗོད་པ་ལྟར་ཆོས་ཐམས་ཅད་སྟོང་ཞིང་བདག་མེད་པ་ཞེས་པ་འདིས་བྲལ་བའི་ཡོན་ཏན་དེ་བཤད་ཀྱི་ཡོད། བྲལ་བའི་ཡོན་ཏན་དེ་ཡོང་བའི་རྒྱུ་མཚན་ནམ་གཞི་རྩ་དེའི་ཐོག་ནས་བསམ་བློ་གཏོང་དགོས། མྱང་ངན་ལས་འདས་པ་ཞི་བ་ཞེས་པ་འདི་མཐར་ཐུག་གི་བྲལ་བའི་ཡོན་ཏན། ཆོས་ཐམས་ཅད་སྟོང་ཞིང་བདག་མེད་པ་ཞེས་པ་འདི་རང་བཞིན་གྱི་དྲི་མ་དེ་དག་གློ་བུར་ བ་ཡིན་པ་ཤེས་ཐུབ་པ་ཞིག་དང༌། ཆོས་ཐམས་ཅད་རང་བཞིན་གྱིས་སྟོང་པའི་གནས་ལུགས་ཇི་བཞིན་མཁྱེན་པའི་བློ་དེ་ རྟོགས་པའི་ཡོན་ཏན་མཐར་སྤང་བྱའི་གཉེན་པོར་དངོས་སུ་སྐྱེས་སྐབས་ཆོས་དཀོན་མཆོག་ ཆགས་ཀྱི་ཡོད་པ་དེ་དག་གི་ཐོག་ནས་ཤེས་དགོས།
ལེགས་སྦྱར་སྐད་དུ་ཆོས་ལ་དྷརྨ་ཞེས་པ་འཛིན་པའི་དོན་ཡིན་པར་གསུངས་ལ། དེས་འགྲོ་བ་རྣམས་སྤྱིར་འཁོར་བའི་སྡུག་བསྔལ་དང་། བྱེ་བྲག་ངན་སོང་གི་སྡུག་བསྔལ་ལས་འཛིན་པའི་ཕྱིར་ན་དེ་ལྟར་བཞེད་པ་ཡིན་ནོ། །དེ་ཡང་མཛོད་ལས། སྟོན་པའི་དམ་ཆོས་རྣམ་གཉིས་ཏེ། །ལུང་དང་རྟོགས་པའི་བདག་ཉིད་དོ། །ཞེས་གསུངས་པ་ལྟར། ལུང་གི་ཆོས་དང་རྟོགས་པའི་ཆོས་གཉིས་ཡོད། སངས་རྒྱས་བཅོམ་ལྡན་འདས་ཀྱིས་གནས་མཆོག་ཝ་ར་ཎ་སི་དང་། བྱ་རྒོད་ཕུང་བོའི་རི་བོ་སོགས་སུ་འདུལ་བ་དང་། མདོ་སྡེ། མངོན་པའི་སྐོར་བཅས་དམ་པའི་ཆོས་ཇི་སྙེད་ཅིག་གསུངས་པ་རྣམས་ལ་ལུང་གི་ཆོས་སྡེ་སྣོད་གསུམ་ཟེར་ཞིང་། ལུང་གི་ཆོས་དེ་ཉིད་ཉམས་སུ་བླངས་པ་ལ་བརྟེན་ནས་རྟོགས་པ་ཁྱད་པར་ཅན་ཚུལ་ཁྲིམས་ཀྱི་བསླབ་པ་དང་། ཏིང་ངེ་འཛིན་གྱི་བསླབ་པ། ཤེས་རབ་ཀྱི་བསླབ་པ་རྣམས་རང་རྒྱུད་ལ་སྐྱེས་པ་ལ་རྟོགས་པའི་ཆོས་ཟེར། དེ་ལྟ་བུའི་ལུང་དང་རྟོགས་པའི་ཆོས་ནི་རྒྱལ་བའི་བསྟན་པ་ཡིན་ལ་དཀོན་མཆོག་གསུམ་ལས་ཆོས་དཀོན་མཆོག་ཟེར་བ་དེའང་ཡིན། རྒྱལ་བའི་བསྟན་པའམ་ལུང་རྟོགས་ཀྱི་ཆོས་དེ་ཉིད་སངས་རྒྱས་བཅོམ་ལྡན་འདས་སྐུ་མྱ་ངན་ལས་འདས་ནས་དུས་ཡུན་རིང་པོ་ཕྱིན་པ་ན་རིམ་གྱིས་ཉི་ཧོང་དང་ཀོ་རི་ཡ། འབར་མ། རྒྱ་ནག་སོགས་སུ་དར་བ་དང་། རྒྱལ་པོ་སྲོང་བཙན་སྒམ་པོའི་བློན་པོ་ཐོན་མི་སམ་བྷོ་ཊས་བོད་ཡིག་གསར་བཟོ་མཛད་པའི་བཀའ་དྲིན་ལ་བརྟེན་ནས་རིམ་གྱིས་བོད་གངས་ཅན་ལྗོངས་སུའང་དར་ཞིང་རྒྱས་པ་ཡིན་ནོ།